Vrou sit sommer self sewe diewe agternaArgieffoto ŉ Vroulike drankwinkeleienaar het ŉ bende van sewe mans agternagesit nadat hulle glo haar winkel in Orkney, Noordwes, beroof het. “ŉ 31-jarige man is reeds in verband met die voorval in hegtenis geneem,” het Kelebogile Moleko, woordvoerder van die polisie in Noordwes, gesê. “Hy was deel van ŉ groep van sewe mans wat die winkel Saterdagmiddag betree het en die eienaar en twee klante met ŉ vuurwapen gedreig het.” Sy het gesê die groep het die drie vroue met ŉ kabel vasgebind en drank en kontant gesteel. Hulle het in ŉ donkkerrooikleurige Ford Tracer sonder nommerplate van die toneel gevlug. “Die eienaar kon haarself bevry en het die verdagtes agternagesit,” het Moleko bygevoeg. “Sy het drie skote in hul rigting gevuur met haar eie vuurwapen. Die bestuurder het beheer verloor oor die motor en het ŉ muur getref. Die res van die groep het weggehardloop.” Die man sal na verwagting Maandag in die Orkney-landdroshof verskyn. Bron: News24